Късметът на начинаещия - Кейт Клейборн - 📕 книга - store.bg\nКниги Художествена литература Преводни романи и разкази ... Късметът на начинаещия - К...\nБен Тъкър с изненада установява, че ученият, когото иска да привлече в "Бомон Матириълс" е млада жена, при това красива и с остър ум. Да я убеди да приеме високоплатена работа във фирмата, за която работи той, се оказва по-трудно, отколкото е очаквал, но той няма нищо против да вложи повече време, особено след като му предстои да прекара лятото в родния си град заради злополуката, сполетяла баща му. Ала колкото повече време прекарва там, толкова повече въпроси изникват за собственото му бъдеще и кой ще бъде в него.\nКейт Клейборн има късмета да прекарва дните си в четене и говорене за прекрасни книги. Когато не прави това, тя пише или мисли да пише такива, или си спомня какви редакции трябва да направи по тях. Кейт е щастливо омъжена и отглежда куче. Историите, които Кейт иска да пише, са онези, които могат да накарат читателите да се смеят и да въздъхнат щастливо - в които героините са смели и се справят с предизвикателствата на живота, редом със своите приятели. Героините ѝ имат сложни семейни отношения и срещат добри мъже, които виждат какви прекрасни жени обичат.\nВ интервю за РТ "Бук Ривюс" Кейт Клейборн споделя, че със сюжета, който се базира на печалба от лотария, е искала да покаже за какво наистина мечтаят хората. Всеки някога е водил подобен разговор, какво би направил, ако спечели голяма сума пари. И в тези разговори се прокрадват истинските желания, онези неща, които не могат да се купят - а любовта със сигурност е едно от тях. Истории на три приятелки, при които настъпва неочаквана промяна и спечелвайки от лотарията, те могат да помислят за какво наистина копнеят в живота, да преосмислят целите си и пътя, по който могат да ги постигнат.\n"Плавният ритъм, добре изградения сюжет и непринуденото очарование превръщат "Късметът на начинаещия" в почти съвършен любовен роман. Кит е реалистична героиня, с която е лесно да се идентифицираш - интелигентна и стеснителна, с остроумие и чувство за хумор, които изпъкват във вътрешния ѝ монолог. Главният герой, Бен, е сложен и многопластов, той носи в себе си сенките на изпълненото си с гняв юношество.\nВзаимоотношенията между Кит и Бен се развиват бавно и постепенно, като това дава възможност да се балансират многобройните препятствия по пътя към щастието им. Книгата е впечатляваща от самото начало и нито за миг не разочарова, докато води читателя към изключително удовлетворяващия си край."\nРТ "Бук Ривюс"\n"Така и не можеха да си спомнят чия всъщност беше идеята да купят билета. Което беше дразнещо не защото която и да било от тях имаше намерение да предяви специални права върху него (каквото и да бяха забравили за онази вечер, никоя от тях не поставяше под съмнение факта, че билетът бе и за трите и че ако по някаква случайност спечелеха, щяха да си разделят печалбата поравно). Не, дразнещо бе, защото не беше в стила на никоя от тях дори да ѝ хрумне да купи лотариен билет.\nНе че Кит беше от онези, които биха ти цитирали статистически вероятности, но за сметка на това беше талантлив учен, занимаващ се с научноизследователска работа, а всеки, надарен с поне малко изследователски талант, знае, че да разчиташ на печалба от лотарията, не е най-разумното нещо на света. Освен това, от трите тя бе най-прагматичната по отношение на парите. Все още живееше в скапан едностаен апартамент над "Еднооката Бети", кълнейки се, че няма да си купи собствено жилище, докато не изплати определен процент от студентските си заеми и не разполага с поне двайсет процента от цената на бъдещето си жилище. Невъзможно бе идеята да е дошла от Кит.\nЗоуи беше най-импулсивната от групичката им; тя пееше в караоке заведения, хвърляше стрелички с всеки брадат хипстър в бара, който я поканеше, винаги си поръчваше специалитета на деня и всяка година ходеше на почивка в далечни, екзотични места. Ала освен това, Зоуи беше най-успялата от тях и не се нуждаеше от пари, а определено не беше от онези, които искат повече от онова, от което вече имат достатъчно. На Зоуи и през ум не би ѝ минало да си купи лотариен билет.\nГриър пък смяташе, че лотарията носи лош късмет. Всъщност тя смяташе, че доста нещa носят лош късмет: обикновени неща като черни котки, да минеш под стълба и шапка върху леглото. Имаше обаче и други: златни рибки, стари метли в нови къщи, опали, свещи с два фитила. Обикновено понасяше закачки за тези си суеверия, но и Зоуи, и Кит ясно помнеха как веднъж Гриър беше казала, че лотарията наистина носи лош късмет – била гледала предаване по TLC. Гриър отказваше да си запише час за лекар на тринайсето число от месеца, така че беше просто невъзможно да си купи лотариен билет без солидна доза увещаване.\nИ все пак, ето че си бяха купили лотариен билет. Имаше дори неясен запис от охранителна камера, на който се виждаше как го правят трите заедно, в минимаркета на Седма улица. Изглеждаха солидно почерпени (и действително беше така; щастливият час у "Бети" наистина си го биваше), което беше смущаващо, но може би не толкова, колкото фактът, че освен това бяха купили дванайсет сникърса, пакет царевичен чипс и кутия с тампони. Един от местните новинарски сайтове беше качил кадър от записа с надпис: "Приятелки откриват, че най-доброто лечение за предменструалния синдром е джакпотът". Зоуи искаше да ги съди за тази шегичка и тъй като беше адски преуспял адвокат, несъмнено така щеше да се развихри, че сайтът щеше да бъде заличен от интернет завинаги, ала Кит (най-малко от трите искаше случилото се да се разчуе) беше изтъкнала, че това само ще привлече още повече внимание към цялата история.\nВсичко, което искаха, когато научиха, че са спечелили (Гари от минимаркета се беше обадил на Бети, Бети се беше обадила на Кит, а Кит се беше обадила на Зоуи и Гриър), бе да асимилират първоначалния шок, да приберат своята част от печалбата възможно най-тихомълком и да се опитат да осмислят този свой нов живот.\nАла всичко това дойде по-късно.\nВ началото бяха те, трите, в заведението на Бети, където се срещаха почти всяка сряда вечер през последните четири години. След седем алкохолни напитки, две чинии с начос и ужасния ден, който и трите бяха имали, в един момент някой беше споменал лотарията тази вечер. Може би посетителите в бара го бяха обсъждали - джакпотът беше достигнал рекордни размери, тъй като от дълго време никой не беше печелил, но предишната седмица двайсет пощенски служители от съседния щат бяха прибрали четиристотинте милиона. През уикенда бяха дали пресконференция, на която изглеждаха слисани и щастливи, и мъничко смутени, че ги снимат. Беше голяма новина и май никой не можеше да се сдържи да не поговори поне малко за променящите живота последици от това да спечелиш подобна сума.\n– Шестима от тях заявиха, че ще продължат да работят – каза Гриър, посягайки към току-що донесената чиния с начос. – Представяте ли си само? Печелите четиристотин милиона долара и на следващия ден отново тръгвате да разнасяте поща.\n– Е, всъщност, двеста четирийсет и осем милиона – каза Зоуи. – Данъци.\n– Аз бих продължила да работя – каза Кит.\n– Знаем, миличка. – Гриър потупа ръката на Кит с обич. – Ти и онзи голям микроскоп сте неразделни до края на дните ви. Най-великата любовна история на века.\n– Аз не бих. – Думите на Зоуи прозвучаха по-твърдо, отколкото вероятно някоя от тях би очаквала, защото Зоуи обичаше работата си и я вършеше забележително добре. Тя махна презрително с ръка. – Живот, изпълнен със спа процедури и стриптийзьори, сигурна съм.\n– Иисусе, Зоуи – разсмя се Кит. – Защо мислите ти все се насочват към стриптийзьори?\n– Мисля, че онзи филм, "Професия: Стриптийзьор", пренастрои мозъка ми.\n– Поне един от онези двайсетимата ще направи нещо подобно – каза Гриър. – Е, може би няма да са стриптийзьори. Но ще прочетете как някой от тях си е купил каравана за шест милиона и позлатен пикап или нещо такова.\n– Не съдете, за да не бъдете съдени – каза Бети, плъзвайки татуираната си ръка между тях, за да допълни халбата на Гриър. Намигна им, което беше запазената ѝ марка, когато сервираше питиета. Всъщност, Бети имаше само едно око; другото беше наистина убедителна протеза и всички редовни посетители на заведението ѝ бяха чували от нея различна история за това как го беше изгубила. – Веднъж го прочетох върху едно магнитче за хладилник.\n– О, изобщо не съдя – посмути се Гриър, не че Бети имаше каравана за милиони или позлатен пикап. – Искам да кажа, хората могат ами, могат да правят каквото си искат. Никого не съдя!\nТакава си беше Гриър – лесно бе да я накараш да почувства, че е казала нещо не на място, и все се извиняваше. Зоуи ѝ повтаряше, че трябва се отпусне, но засега Гриър не беше станала по-самоуверена.\nБети се усмихна и зад яркочервените ѝ устни се показаха бели зъби.\n– Просто се закачам. Е, какво бихте направили вие, момичета, ако спечелите от лотарията?\nПоследвала бе пауза, очевидно прекалено дълга, защото Бети беше свила рамене и бе заявила:\n– Е, вие си изяснете този въпрос, докато аз отида да сервирам още няколко питиета.\nСлед това се беше отдалечила, полюшвайки се в ретро роклята си с десен на резенчета лимон, лайм и портокал, гарвановочерната ѝ коса – вдигната в прическа "Помпадур". Като се изключеха татуировките, Бети беше като излязла от някой ретро плакат, от онези, които даваха на войниците волята да продължат.\n– Явно не е чула за стриптийзьорите – отбеляза Гриър.\n– Сериозно обаче – каза Гриър. – Какво бихме си купили?\nНова пауза, в която и трите отпиха от чашите си. В някой друг ден навярно биха последвали примера на Зоуи и биха се отдали на всякакви абсурдни, декадентски фантазии – от онези, в които се опитваш да сметнеш колко чифта обувки би могла да сместиш в дрешник с размерите на сегашния си апартамент, дали би могла да си позволиш частен самолет, колко вероятно бе да успееш да купиш рядко бижу с историческа значимост.\nАла точно този ден, когато Кит беше прекарала два часа в чистене, след като в апартамента ѝ се беше спукала тръба, когато Зоуи, не за първи път, бе гледала как голям човек плаче на конферентната маса, а за трети път в рамките на една календарна година Гриър беше решила да напусне работата си, никоя от тях не беше в особено декадентско настроение.\n– Къща – каза Кит, ала онова, което си мислеше, беше дом.\n– Приключение – каза Зоуи, ала онова, което си мислеше, беше прошка.\n– Образование – каза Гриър, ала онова, което си мислеше, беше свобода.\nТака че, в крайна сметка, нямаше особено значение коя от тях бе предложила да добавят лотариен билет към покупките си в минимаркета. Онова, което имаше значение, бе, че всяка от тях бе чула желанието на другите.\nИ никоя от тях нямаше да позволи на приятелките си да пропуснат тази възможност."\nЗа да оцениш книгата "Късметът на начинаещия", избери цифрата отговаряща на твоята оценка по десетобалната система:\nИзползваните в представянето на книгата "Късметът на начинаещия - Кейт Клейборн" текстови, графични и други материали са собственост на носителите на авторските им права.


Цветелина Мюзик | Новини\nЦветелина & Светлинна Миткова – Коледа\n„Коледа” е по музика и текст на Цветелина. Аранжиментът е на Светослав Лобошки. Песента е в изцяло поп линия. Напомня на американския стил Госпъл. Интересното е, че „Коледа” е в дуетно изпълнение с 9 годишната Светлинна Миткова от гр.Козлодуй. Цветелина познава детето от бебе и в своята страница във фейсбук сподели, че тогава я е орисала да има ангелски глас. Ето, че дойде времето, в което заедно да представят на публиката едно изключително светло и докосващо послание.\nС настъпването на астрономическата есен, певицата Цветелина направи музикален подарък на своите почитатели.\nЛиричната творба е по музика и текст на самата изпълнителка, аранжимента е на Пламен Велинов. Видео тандема е отново екипа на „Агро Тв”, с който Цветелина работи успешно през последните години. За облеклото се погрижи дългогодишната стилистка на певицата - Антония Димитрова - „Илтокони”. Клипът е заснет близо до Пловдив, в една изключително красива къща. Интериорен дизайнер е Маринела Пенкина. Във видеото взе участие танцова двойка от клуб по спортни танци „Дъга”. Песента носи шлагерен отенък. Лирично настроение и послание, което влиза в сърцето и се запява на мига.\nПремиерата беше на 20.05.2018г. в ефира на AGRO TV и FEN TV, Официалната страница на Цветелина във фейсбук - www.facebook.com/tzvetelinabg1 и Видео канала й в YouTube - www.youtube.com/user/tzvetelinamusic.\nВиж: Цветелина – Не се карай стара ле мале\nЦветелина с нов фолклорен видеоклип в деня на виното и любовта!\nЦветето на българската музика - Цветелина, засне видеоклип на песента „Не се карай стара ле мале”. Това е деветата песен от фолклорния албум „Завръщане към корените”, която певицата засне съвместно с екипа на „Агро Тв”. Снимките се проведоха в механа „Магията на чергите” в Студентски град - София. В тях взеха участие танцьори от „Български ритми”, както и почитатели на Цветелина.\nПесента е една от най-обичаните пирински песни за маса и е задължителна част от репертоара на Цветелина при нейните участия. Музиката е народна, а аранжимента на Светослав Лобошки, с когото изпълнителката работи от години. Техният тандем е безупречен и това е отразено в поредната им съвместна песен. За стайлинга на Цветeлина се погрижиха дизайнера Антония Димитрова - „Илтокони” и Анета Атанасова.\nВИЖ: Цветелина - Да кумуваш, да кръщаваш\nЦветелина с нов видеоклип на Петковден!\nС настъпването на есента, певицата Цветелина и Агро ТВ, ще поднесат нов музикален заряд с поредния видеоклип от фолклорния албум „Завръщане към корените”.\n„Да кумуваш, да кръщаваш” е осмата заснета песен от този проект. Тя е много скъпа на изпълнителката, тъй като й е подарък от ръководителя на „Конушенски оркестър” - Никола Илиев. Това е емблематична песен за Конушенци и затова Цветелина цени дълбоко този жест. Още повече, че е любимата група на покойния й баща Георги, който щеше да е изключително щастлив да чуе тази песен в изпълнение на неговата дъщеря. Любовта към тракийската музика Цветелина наследява именно от него.\nЗа аранжимента певицата се е доверила на Ангел Ефтимов. По традиция, стайлинга е на Антония Димитрова - „Илтокони”\nВидеото е заснето във Видин, а за разработката на танците отново са се погрижили ФС „Северняци”. Те умело пресъздават Кумската ръченица, която се играе на всяка българска сватба, където разбира се има младоженци, кум, кума и весели сватбари.\nЦветелина е убедена, че тази песен ще съпътства сватбите на нейните почитатели, както и на любителите на българския фолклор.\nПремиерата ще бъде на 14.10.2017г. по Агро ТВ, Фен Фолк ТВ и официалната й страница във фейсбук - www.facebook.com/tzvetelinabg1.\nВиж: Цветелина - Иванчо нива ореше / Гергьовденско хоро\nЩастлива съм, че мога да кажа - обещахме и изпълнихме!\nВ последното интервю за телевизия Агро ТВ обявихме, че даваме възможност на самодейни състави от цялата страна, да вземат участие в нашата съвместна видео продукция, към фолклорния албум „Завръщане към корените”. Също така уточнихме, че няма значение в кое кътче от страната се намира самодейния състав - ние ще отидем при тях.\nИ така, първи се отзоваха ФС „Северняци” от гр.Видин. Речено - сторено. С екипа на телевизията твърдо решихме да отидем във Видин.\nФС „Северняци” работиха по песните „Да кумуваш, да кръщаваш” и хороводната китка „Иванчо нива ореше / Гергьовденско хоро”. Това определено беше предизвикателство за тях, защото и двете песни са от тракийската фолклорна област, а както знаем в Северозападна България се играят съвсем различни хора. Въпреки това, те се заеха с изключителен ентусиазъм със задачата и се справиха отлично.\nНе можа да ни спре нито дъжда, нито обещаващата лоша прогноза за времето. Слава Богу, небето ни отпусна няколко часа без дъжд и се справихме със задачата, която в началото ни се струваше почти невъзможна. Това за пореден път е доказателство, че когато на лице има огромно желание от всички страни, дори времето може да направи реверанс. В момента, в който приключихме изтощени и удовлетворени, заваля отново. Както се казва, да ни върви по вода, както на нас, така и на всички, които ще видят и чуят новите песни. Първата от тях, която ще види бял свят е хороводната китка „Иванчо нива ореше / Гергьовденско хоро”. Тя е посветена на всички български земеделци и животновъди, както и на тези, които обичат българския фолклор.\nБлагодарим Ви ФС „Северняци”!\nЗа нас беше удоволствие да работим с Вас!\nЦветелина и Агро ТВ\nПевицата Цветелина с диплома по Арт терапия за Цветница\nБроени дни преди Цветница, певицата Цветелина се сдоби с втора диплома по Психология. След магистратурата по „Консултативна психология” към ПУ „Паисий Хилендарски” - Пловдив, тя специализира „Арт терапия” в НБУ. Цветелина защити успешно дипломна работа на тема: „Арт терапията като метод за облекчаване тревожността, при хора засегнати от емигрантски синдром”.\nТемата е изключително актуална в днешни дни. Цветелина е изследвала случаи за българи живеещи в чужбина, но този метод е подходящ за всички хора, които живеят извън родините си.\n„Арт терапията съчета успешно двете направления в моя живот, които обичам, музика и психология. Те са неделима част от професионалния ми път. Психологията ми помага да усещам пулса на публиката и да направя всеки концерт индивидуален и специален за аудиторията, пред която пея. Чрез концертите успявам да прилагам музикотерапия и ефектът е положителен. Хората си тръгват заредени и освободени от тежестта на ежедневните натоварвания. Към музиката се прибавят и всички видове изкуства, чрез които Арт терапията въздейства на тези, които й се доверят.”, споделя певицата.\nСлед дипломирането си, Цветелина се зае с подготовката по заснемането на две песни от фолклорния й албум „Завръщане към корените”. Видеата ще бъдат към песните - „Да кумуваш, да кръщаваш” /подарък от Никола Илиев - ръководител на Конушенски оркестър/ и „Иванчо нива ореше”. Цветелина работи по този проект с екипа на Агро Тв. Очаква се първата от тях да види бял свят през месец Май.\nВИЖ: Цветелина - Приятелю мой\nЦветелина с нов фолклорен клип!\nЦветелина и екипът на „Агро ТВ”, заснеха поредната песен от фолклорния албум на певицата „Завръщане към корените”. Този път, Цветето на българската музика се допита до своите почитатели във фейсбук, коя да е следващата заснета песен от албума. Песента „Приятелю мой” надделя над останалите незаснети песни.\nДнес, тяхната дъщеря дава нов живот на песента и именно „Приятелю мой” се очертава да бъде един от следващите хитове, не само на изпълнителката, но и като цяло за фолклора.\nАранжиментът е на безспорния фаворит в македонската песен Светослав Лобошки. Допълнителна свежест, настроение и професионализъм добавят танцьорите от фолклорен ансамбъл „Бобов дол“, към НЧ "Миньор-2006”, с главен художествен ръководител Антоанета Асенова. За тоалетите по традиция Цветелина се доверява на своите приятели от Модна къща „Илтокони”. Красивите венци са дело на Антоанета Асенова.\n„Когато работиш с хора, които уважаваш и те уважават, които обичат своята работа и живеят, за да творят, няма как да не се получи нещо прекрасно, което публиката да усети със сърцето си. Щастлива съм, че съм обградена от професионалисти, които знаят какво правят. Така се работи лесно и с удоволствие. Благодаря на всеки един, който е допринесъл песента и видеото да бъдат факт. На любителите на фолклора желая добро настроение не само с „Приятелю мой”, но и с всички песни от албума „Завръщане към корените”, които създадохме за вас с много любов”.\nВИЖ: Цветелина - Пиринска девойка / На гурбет отидох\nЦветелина с нов видеоклип!\nЦветелина и Агро ТВ, зарадваха почитателите на фолклорната музика, с нов видеоклип към фолклорния албум на певицата „Завръщане към корените”. Песента е музикално наследство от родителите й Елена и Георги Добреви, а именно хороводната китка „Пиринска девойка и На гурбет отидох”. Песните се очертават като едни от най-големите хитове на Цветелина от албума „Завръщане към корените”. В това видео екипа залага на танцьорите от фолклорен ансамбъл „Бобов дол“ към НЧ "Миньор-2006” с главен художествен ръководител Антоанета Асенова.\nХороводната китка „Пиринска девойка и На гурбет отидох” е заснета в един от най-красивите паркове на България, който се намира в град Дупница.\nИзключително празнично настроение лъха от ритмите, за които се е погрижил аранжора Светослав Лобошки, с който певицата работи от много години. Децата от ансамбъла допълнително заразяват с много усмивки и майсторско изпълнение, което ни подтиква да потанцуваме заедно с тях.\nПремиерата беше по Агро ТВ, Фен фолк ТВ, Официалния видео канал на Цветелина в Youtube - www.youtube.com/user/tzvetelinamusic и фейсбук страницата й - www.facebook.com/tzvetelinabg1\nВИЖ: Цветелина - Край море мома седеше\nВИЖ: Цветелина - Стойне ле Стойне / Магдалено малка моме\nЦветелина с фолклорен албум - Завръщане към корените\n“Завръщане към корените” е първият фолклорен албум на певицата Цветелина. За появяването му на бял свят изпълнителката избира Гергьовден. Този път той е по-различен и наистина дългоочакван от нейната публика. След като за Коледа Цветелина пусна своята стотна песен „Елено моме”, дойде време да се завърне към песните, с които публиката я помни и истински цени, а това е именно фолклорната музика, каквото е и първото ѝ музикално образование.\n„Завръщане към корените” е един изключително позитивен и зареждащ албум. В него има разнообразие на ритми и на фолклорни области. Слуша се на един дъх и носи много настроение и жизнерадост. Освен традиционното право хоро и ръченица, слушателите могат да заиграят Дайчово, Пайдушко, Еленино и други любими хора. Този албум е повлиян както от детството на Цветелина, така и от различните области, в които тя самата живее. Всяка песен има история и неслучайно попада във фолклорната колекция. В албума има песни, които Цветелина научава от своите родители – Елена и Георги Добреви – някога най-известният македонски дует в град Варна. Цветелина е родена в Петрич и македонските песни са част от живота ѝ, независимо къде живее след това със семейството си. Благодарение на града, в който отраства – град Варна, усвоява добруджанския фолклор. Любовта към Тракийската музика наследява от баща си, който е от Хасковския край. Разград е градът, в който учи, и съответно в албума има песни и от Капанския край. Разнообразната житейска биография дава на Цветелина опита в различните фолклорни области. Изключително рядко се срещат изпълнители, които не са профилирани само в една фолклорна област и могат еднакво добре да изпълняват песни от различни региони на страната. Цветелина счита това за едно от най-големите си богатства.\nКаквото и да се каже за първия фолклорен албум на Цветелина ще е недостатъчно.\nЕдно е сигурно – струва си „Завръщане към корените“ да бъде част от вашата колекция.\nВИЖ: Цветелина - Слънце трепти\nNEW 2014/2015: Цветелина - Елено моме\nВИЖ: Цветелина & Руси Русев - Ураган от любов\nЦветелина и Руси Русев в „Ураган от любов”\nПевицата Цветелина и нейния дългогодишен колега, и приятел Руси Русев записаха своя първи дует. Идеята за песента се заражда случайно във фейсбук, когато и двамата изпълнители коментират една и съща публикация. В този момент на линия са били някои от най-големите почитатели на певците, които ги предизвикват да направят обща песен.\nНа мига Цвети и Руси прегръщат идеята, и се чуват по телефона. Броени минути по-късно обещават на своите фейсбук приятели, че ще уважат молбата им. Така днес на бял свят излиза техния дует „Ураган от любов”. Може да се каже, че това е и първата музикална фейсбук рожба.\nМузиката на песента е написана от Руси Русев още преди десетина години. Текстът е на известния бургаски поет Ваньо Вълчев. Той е автор на едни от най-емблематичните български хитове като - „Телефонна любов”, „А дали е така” и много други. Аранжимента е на безспорния фаворит в рок баладите китариста Максим Горанов. Записът е реализиран в „Макс Саунд Студио”.\nРуси Русев и Цветелина ще зарадват своите почитатели не само с една прекрасна балада, но и с видео клип, който ще бъде презентиран на 26.09.2014 от 18.00 часа, на официалните страници на изпълнителите във фейсбук /www.facebook.com/tzvetelinabg1 и www.facebook.com/rusi.rusev.92/, където се заражда песента. Датата не е избрана случайно, тъй като на този ден Руси Русев е рожденик.\nСнимките са реализирани на едно романтично място в края на Бургаския залив „Маслен нос”. Видео реализацията е дело на Петър Иванов. За стайлинга на Цветелина се е погрижила Антония Димитрова - „Илтокони”.\nИдеята е семпла, за да може на преден план да изпъкнат прекрасните гласове на Цвети и Руси, и чисто човешката история, в която ще се припознаят доста хора, убедени са двамата приятели.\nСлучайно или не – разтърсващата балада „Ураган от любов” се появява именно след това лято, изпълнено с природни бедствия. Дано това е последния ураган, който ще ни сполети.\nПочитателите на Цветелина и Руси Русев, могат да се поздравят с първия успешно реализиран проект по тяхна идея, а песента обещава да остане във вечните песни, които се помнят и дълго се пеят.\nЦветелина с музикален подарък за “Цветница”\nЦветелина провокира както своите така и почитателите на други жанрове, с музикалния си подарък за Цветница. И този път тя не изневери на традицията, която е поставена още от началото на музикалната й кариера. Изненадата тук е, че певицата е заложила на любовта си към автентичния фолклор, каквото е първото й музикално образование и страстта си към джаз музиката, която завърши в първото си висше образование. Именно в Пловдивския университет - специалност „Поп и джаз изпълнителско изкуство”, тя се запознава с големия китарист и джазмен доц.Веселин Койчев, който е сред преподавателския екип. В края на нейното обучение двамата решават, за един от изпитите по „Джаз формации” да съчетаят двата стила - български фолклор с джаз аранжимент. Така се получава нещо изключително интересно, което звучи на международен музикален език. Проекта се харесва както на изпитната комисия, така и на студентите, и публиката, пред които се провежда изпита. Тогава Цветелина и Веселин Койчев решават да направят запис на песните, които да прозвучат пред по-голяма аудитория. Така се ражда мистичната трактовка на родопската песен „Подзим съм мале легнала”. Слушайки я човек се пренася в едно друго измерение, от което може да почерпи спокойствие, лекота и виталност. „Подзим съм мале легнала” е едно чудесно съчетание от Родопите - Планината на любовта, представено от чувствения глас на Цветелина и световното звучене на джаз аранжимента на Веселин Койчев, в който взима участие и талантливия му син Петър Койчев.\nЦели три години Цветелина пази грижливо този проект и чака да усети времето, което е най-подходящо за представянето му. След като вече публиката свързва името й не само с музиката, а и с духовността, тя решава, че е време да подари това духовно музикално пътешествие на музикалните ценители.\nЕдва ли има по-подходящ момент от светлия християнски празник „Цветница”.\nПремиера на песента Цветелина ще направи на официалната си фейсбук страница - www.facebook.com/tzvetelinabg1.\n„Фабрика за мечтатели“ на Цветелина вдъхновява ученици!\nПевицата Цветелина беше поканена в качеството си на писател в ОУ„Душо Хаджидеков” гр.Пловдив. Поканата беше отправена от преподавателката по български и литература Дима Терзиева и шестокласниците, които членуват в читателския клуб „Приятели на книгата”. Темата беше посветена на първата книга на изпълнителката „Фабрика за мечтатели”. Заедно с г-жа Терзиева, Цветелина Добрева и децата от клуба, се отправиха към едно приключение изпълнено с тайнство и вдъхновение.\nВ препълнената класна стая цареше вълшебна атмосфера и куп нетърпеливи въпроси, за това как се става поет, от къде идва вдъхновението, кои са учителите в тази посока на авторката на „Фабрика за мечтатели”. Учениците попиваха жадно с вперен поглед всичко, което Цветелина им сподели. Тя ги посвети в тайнството на вдъхновението и им препоръча, когато дойде, да му обърнат специално внимание, защото то идва при тези, които го ценят и уважават. Каза, че на тяхната възраст е писала много стихове и чрез тях си е отговаряла на въпросите, които са я вълнували точно в този момент, но за съжаление се е срамувала от това и ги е хвърляла веднага след написването им. Часът мина почти мигновено в разговор и стихове, които Цветелина Добрева рецитираше с видима страст. Голямата изненада за Цветелина бяха произведенията, които децата са написали вдъхновени от стихове, които са включени в книгата й, както и от самото заглавие „Фабрика за мечтатели”.\nЧитателите-мечтатели рецитираха своите стихове и прочетоха разказите, които бяха сътворили. Според поетесата, която беше изключително развълнувана от творбите на учениците, те по нищо не отстъпваха на стиховете и разказите на големите автори. Бяха изпълнени с мъдрост и осъзнато търсене на себе си, и света на мечтите.\nЦветелина им каза, че ако е знаела каква изненада са й подготвили е щяла да мълчи, и да слуша това, което те имат да кажат, защото е наистина ценно и истинско.\nТъй като времето отмина като миг им обеща, че това ще е само първата среща и ще посвети още от времето си на техния талант.\nС г-жа Терзиева обсъдиха след часа, как да стимулират таланта на децата. Темата остава отворена...\n„Невероятно е усещането да видиш продължението на своя труд, в лицето на тези талантливи ученици”, споделя развълнувано Цветелина. „Вярвам, че промяната идва от тях и ще помагам с каквото мога по този въпрос”.\nЗдрава, мирна и щастлива 2014 година!\nНека всяка секунда от Новата година, бъде изпълнена със смисъл, вдъхновение, добри намерения и Божие благословение! Здрава,мирна и щастлива 2014 година!\nЦветелина и Блаже Богев с две първи места на Пирин фолк\nПевицата Цветелина беше отличена с първа награда на БНР - Благоевград. Заедно с дуетната си половинка от Македония Блаже Богев, представиха песента „Посланици на любовта”. Интересното е, че автор на музиката и текста е самата Цветелина, а за аранжимента певицата се е доверила отново на Светослав Лобошки. Публиката на фестивала прие много радушно както двамата изпълнители, така и посланието на песента. Може да се каже, че дуетните партньори бяха изключително елегантни и се представиха с подобаваща класа и професионализъм. За прекрасната визия на Цветелина и двете вечери се погрижи дизайнера Стоян Радичев. Най-важното обаче е, че двамата изпълнители се превърнаха в истински мисионери, като отправиха призив за любов, прошка и разбирателство между двата народа. Това е доста смела постъпка, което потвърждава факта, че понякога хората на изкуството могат да се превръщат в посланици на добра воля и да стопяват ледове по-добре и от политици. При връчването на статуетката Цветелина и Блаже Богев посветиха наградата на - любовта и разбирателството между хората по целия свят. Песента „Посланици на любовта” определено ще остави своя положителен отпечатък в хората, които имат възможността да се докоснат до нея. Освен наградата на БНР–Благоевград, Цветелина и Блаже получиха и награда за най-харесван дует на слушателите на радио „Роса”.\nЦитат от песента: „С любовта ще победиме всички мъки тежки. С песента да се сдобриме, стига думи грешни.”\nЦветелина с революционно смел дует за „Пирин Фолк"\nОще с появата си на „Пирин фолк”, певицата Цветелина намери трайно място в сърцата на почитателите на фестивала. Така тя се превърна в една от емблемите на „Пирин Фолк”. Незабравими ще останат песните изпяти от нея на тази сцена - „Ранена душа”, „Син си имам”, „Писмо от чужбина”, „Мамо” и др. Все тематични песни насочени към хората и техните преживявания.\nДълго време Цветелина отказваше да се яви отново на фестивала, тъй като за нея е важно да има какво да каже на публиката, да даде някакво послание, а не просто да се появява на екран.\nТази година тя реши да покаже на публиката на „Пирин фолк”, един дълго пазен от нея проект, който има доста интересна история. Цветелина е издържала цели три години, преди да реши, че времето е дошло и песента трябва да види бял свят.\nПроектът е наистина много смел, тъй като е дует между нея и известния македонски певец Блаже Богев. Не в това се съдържа смелостта, а в тематиката на песента.\n„Посланици на любовта” - В нея Цветелина и Блаже Богев, се превръщат в едни истински посланици между двете страни. В песента двамата изпълнители, апелират хората да си простят за всичко досега и да се сдобрят чрез песента. Те твърдо вярват, че хората на изкуството имат тази мисия и музиката може да стопява ледове. Тяхна мечта е песента да стигне до сърцата на колкото се може повече хора от България и Македония. Чрез нея изпълнителката затвърждава усещането, че е социално настроена личност.\nБез да се познават Цветелина и Блаже бързо разбират, че двамата са добър тандем, имат допирни точки като душевност, а гласовете им са изключително подходящи за дует. Вероятно двамата изпълнители ще направят още народни песни заедно.\n„Посланици на любовта” е по музика и текст на Цветелина, а за аранжимента се е доверила отново на Светослав Лобошки, с който не веднъж са доказали, че създават песни, които се запяват веднага от публиката и се помнят дълго след това.\nКлип онлайн: http://www.youtube.com/watch?v=iGdWeuvENgk&feature=youtu.be\nФестивалът ще е на 7-ми и 8-ми септември в гр.Сандански.\nДотогава може да се насладите на новия дует, чрез видео версията на песента, създадена от телевизия „Родина” и организаторите на „Пирин фолк”.\nНОВО: Цветелина - Българите сме корави /Официално видео/\nЦветелина с нова песен и клип за Цветница\nПевицата Цветелина отново спази традицията си и подари нова песен с клип на своите дългогодишни почитатели за Цветница. Нетърпеливите привърженици ще бъдат наградени с типично поп-фолк парче, носещо балканско звучене с култовото заглавие „Българите сме корави”.\nВярна на тезата си, че песните трябва да носят послание, любимката на хиляди българи изтъква част от положителните ни черти в новата си песен. С нея тя иска да вдъхне оптимизъм и вяра в нас самите, както и да ни припомни, че умението да се веселим ни е спасявало в най-трудните моменти.\n„Българите сме корави” е по музика и аранжимент на Пламен Велинов, текста е на Цветелина. Има доста любопитни истории при създаването на песента, които певицата ще сподели със своите почитатели навръх „Цветница” от 14.00 часа, на официалната си фейсбук страница /www.facebook.com/tzvetelinabg1/. Отново там ще бъде направена и промоцията на клипа.\nОт видеото на песента също лъха много оптимизъм, деликатен хумор и добро настроение. Режисьор и оператор на клипа е Румен Атанасов, който вече близо 2 години живее в Берлин, но се върна в България специално, за да заснеме новата песен на Цветелина. Приятелството между тях датира от много години и завръщането му за снимките е доказателство за това.\nВъв видеото вземат участие формация „Елика”, чийто хореограф и сценарист е Живко Тонев. Те много умело се превъплащават в различни и интересни образи, които несъмнено ще заразят с усмивки зрителите. Към тях са присъединени и момчета от духовия оркестър на музикално училище „Добрин Петков” - гр. Пловдив. Видеото и песента са направени така, че да бъдат близко до хората, което е и запазен патент на Цветелина.\nЗа стайлинга на Цвети се погрижи дизайнера Антония Димитрова - „Илтокони”. Визията е дело на гримьорката Джули и коафьора Петър Гогов.\nСнимките бяха реализирани в Стария град на Пловдив, с любезното съдействие на местната управа.\nПодгответе се за истинска емоция с „Българите сме корави”!\nПевицата Цветелина вече официално е Консултант психолог\nМиналата седмица, певицата Цветелина се дипломира официално и вече е магистър по „Консултативна психология”. На специална церемония, авторката на книгата „Фабрика за мечтатели” получи своята втора диплома от Пловдивския университет.\nЛично професор Василев връчи документа на Цветелина и я поздрави за отличния успех. Певицата е получила няколко предложения в областта на психологията, но засега е решила да посвети годината на досегашното си призвание - музиката. Тя подготвя дългоочаквания от почитателите й музикален проект.\nВ същото време, Цветелина продължава да поддържа своята група за позитивно мислене в интернет „Фабрика за мечтатели”, както и да отговаря на многобройните писма, които получава във фейсбук /www.facebook.com/tzvetelinabg1/ от хора искащи съвет в различни области на живота. Изпълнителката се радва, че може да бъде полезна на своите почитатели не само с песните, стиховете, които пише, но и като човек. Тя смята, че нейното призвание е да показва на хората светлата страна на живота и го прави по един необикновено-обикновен начин.\nВесела Коледа и Щастлива Нова Година от Цветелина!\nЦветелина с двойна музикална колекция\nПевицата Цветелина зарадва предколедно почитателите си с двойна MP3 и DVD колекция. В нея изпълнителката е включила почти всички свои песни и видеоклипове от последните единадесет години, през които се продуцира сама, а те са близо 40 авторски песни, оставили значим отпечатък в музикалното пространство. Незабравими ще останат песните - „\nСин си имам”, ”Писмо от чужбина”, дуетите и със Сашо Роман „Вече късно е” и „Спомени”, песента „Маска туге”, хит и в съседна Сърбия, както и прекрасните народни изпълнения и поп-фолк предизвикателства. Разнообразие от музикални стилове и актуални текстови послания струят от песните на Цветелина, което гарантира вълнуващи мигове за слушателите. Почти всички песни имат и своите видео версии, които многобройните почитатели на Цветелина ще имат удоволствието да видят в най-новият й двоен диск, където е събрано най-доброто от целия й музикален труд през този период. Проектът се разпространява на музикалния пазар от МК „Сънрайз Маринов”. Медийни партньори са Signal.bg и DSTV.\nЦветелина завърши магистратура – Консултативна психология\nСлед като певицата Цветелина изненада своите почитатели с поетичния си талант и издаде книга с позитивни стихове „Фабрика за мечтатели”, записа магистратура консултативна психология. Това е напълно естествена стъпка за нея, тъй като не веднъж е заявявала интереса си към хората и формулите за живота. Изследователският й дух и стремеж към развитие я отведе пред вратите на Пловдивския университет „Паисий Хилендарски”, където бе приета от първо класиране. След упорит труд, жажда за знание и любов към психологията на 26.07.2012г. приключи успешно, като взе държавния изпит с пълно отличие. Цветелина споделя, че се чувства много вдъхновена и устремена, и счита, че това е едно от най-значимите събития в живота й. Смята, че психологията ще й помага много в музикалната кариера, защото в изкуството е необходимо да познаваш човешките души и потребности, все пак то се прави за хората. Още в най-крехката си възраст певицата правеше песни, които са социално ориентирани – „Кой ще помогне на децата”, „Здраве да е”, „ Няма да е все така”, „Молитва”, „Писмо от чужбина” и много други, които внушават сила и морални ценности. Често е казвала, че в песните си иска да има послание. Именно човешкото й отношение към публиката я прави обичана и до днес.\nПочитателите й подкрепят нейните търсения и са много щастливи, защото освен певица, поетеса и човек ориентиран към хората, от днес имат и консултант-психолог, какво по-хубаво от това. Както са казали хората, един талант никога не идвал сам и Цветелина е доказателство за това.\n- Искам да изкажа своята най-искрена благодарност към всички преподаватели от Пловдивския университет. За мен беше чест да почерпя знание от специалисти като Вас. Винаги съм готова за съвместно сътрудничество, с което да бъдем полезни на хората .\nКъм моите състуденти изказвам най-топлите си чувства. Истинско щастие беше да сме заедно. Желая на всички успешна реализация!\nНа семейството благодаря за това, че застават зад мечтите ми.\nА на моите почитатели благодаря за подкрепата и любовта. Всичко, което правя е с единствената цел, да мога да Ви дам повече от себе си.\nОбичам Ви! - Цветелина\nЦветелина се дипломира, продължава да учи психология\nПевицата Цветелина завърши успешно своето висше образование в Пловдивския университет “Паисий Хилендарски”. Тя бе в първия випуск на новооткритата специалност “Поп и джаз изпълнителско изкуство”. За почитателите на Цветелина е известно, че на своите участия изпълнява прекрасно освен поп-фолк, народна музика, каквото е и средното й образование, така и поп музика. Тя е сред малкото певици, които могат да задоволят всички вкусове на публиката в едно участие и може би точно затова е сред предпочитаните изпълнители на празници от всякакво естество и прослойки на обществото. С взимането на диплома за поп певица, тя потвърждава своите всестранни търсения в областта на музиката.\nПродължението на разказа, на авторката на “Фабрика за мечтатели”, за всички премеждия през втория ден, може да прочетете на: http://www.facebook.com/tzvetelinabg1\nЦВЕТЕЛИНА В БАРСЕЛОНА\nСлед успешните премиери на книгата си “Фабрика за мечтатели”, Цветелина си даде заслужена почивка и посети Барселона. На това пътешествие певицата се отправи със своя приятелка, за да отпразнуват юбилея й. Към тях се присъединиха и други дами, с които юбилярката е приятелка от години.\n-Почувствах се като в приказка - сподели Цветелина.\n-Този град носи много аристократичен и творчески дух. Няма как човек да не се вдъхнови от стила на Гауди, чийто архитектурен отпечатък носи целия град. Пред катедралата “Саграда фамилия”, която е най-мащабния проект на архитекта, можеш само да се преклониш и да мълчиш. Лично аз се вдъхновявам от такива личности, чиито съзнание няма граници. Определено се върнах в България много по-богата в творческо отношение. В градините на Гауди имах усещането, че съм в Рая. Там ми се случи много интересно преживяване. Запознах се с едни улични музиканти, които изпълняваха прекрасно испанска музика. Моите приятелки им казаха, че съм певица и ме накараха да пея с тях. Беше истинско предизвикателство. Първо им запях народна песен и те ми акомпанираха, хората започнаха да се трупат и да снимат, после изпяхме заедно “Besame mucho”. Беше прекрасно да видиш, как без никой да те познава ти се радва и те аплодира.\nТази седмица беше особено щастлива за фабрикантката на мечти(както напоследък наричат Цветелина), защото точно тогава се родиха близнаци на най- малкия й брат Добромир и спътницата в живота му Петя. Юнаците носят имената Ангел и Александър.\n-Съобщиха ми щастливата новина на път към “Саграда фамилия“, която е символ на семейството. Считам, че това е много добър знак.\nДобрите новини обаче не свършват до тук. Ден след като изпълнителката на “Син си имам” кацна в България, беше на сватбата на племенницата й Лилия, която е дъщеря на най-голямата сестра на Цветелина-Валя.\n–Тържеството беше наистина вълшебно. Младоженците Лилия и Тодор се бяха постарали да накарат гостите си, да се почувстват като в приказка и да повярват, че в днешно време все още съществуват рицари и принцеси.\nСлед всичко това, очакваме Цветелина да ни зарадва с още по-хубави песни и стихове.\nВ книжарница „Хермес“ – Централ гр.Пловдив се състоя премиерата на дебютната книга на Цветелина – „Фабрика за мечтатели“. Това не е любовна лирика, а книга с позитивни стихотворения - „стихове, които повдигат духа и могат да дадат надежда дори и на най-отчаяния човек!“. Книгата съдържа 250 стихотворения, както и подарък - диск с песента „Фабрика за мечтатели“ и 70 стихотворения, рецитирани от самата Цветелина.\nНачало на вечерта постави управителят на ИК „Хермес“ – Стойо Вартоломеев. Той каза, че обстановката му напомня за великия български роман „Под игото“, където е описано как българите са се събирали на вечеринки и се е създавала същата приятна и позитивна атмосфера.\nСлед това г-н Вартоломеев даде думата на водещата на събитието- Ася Антонова от предаването „Ася в страната на талантите“. Тя представи книгата, разказа за положителното въздействие, което й е оказала, и прочете няколко от любимите си стихове. Специално внимание обърна на стихотворението „Детето в мен“, което асоциирала с Цветелина.\nСамата Цветелина беше много развълнувана. Тя благодари на екипа на „Хермес“, на семейството и приятелите си за подкрепата и съдействието, след което разкри, че главен виновник за създаването на книгата е нейният син – Лъчко. А решаващия човек, който и е дал увереност и благословията си е автора на “Подсъзнанието може всичко” - Джон Кехоу.\nПоетесата впечатли всички със своята искреност и непринуденост, както и с любовта си към живота, който постоянно ни поднася чудеса. Тя рецитира някои от своите стихотворения и сподели, че за да твориш поезия, най-важното е да бъдеш себе си.\nСпециални гости на представянето бяха колегите на Цветелина от музикалната сфера – Десислава, Екстра Нина и Орхан Мурад. Всички те поздравиха авторката за новото й начинание и прочетоха по едно стихотворение от „Фабрика за мечтатели“.\nДесислава разказа, как като е започнала да чете стиховете на Цветелина е имала усещането, че са писани за нея, което неминуемо ще се случи със всеки, който се докосне до тях и ще се замисли за собствения си живот, убедена е певицата.\nОрхан Мурад пък каза, че има усещането, че Цветелина е притежателка на всички мечти на света и с удоволствие слуша диска от книгата всяка сутрин, за да се зареди положително за деня.\nНа свой ред Екстра Нина също подкрепи своята сестра и очевидно развълнувана сподели, че се радва за това, че повече хора ще могат да се радват на вълшебното умение на сестра й да дава надежда на хората, не само на нея и семейството й.\nПо време на премиерата беше прочетено и поздравително писмо от кмета на Пловдив – Славчо Атанасов, в което той изказваше вярата си в успеха на Цветелина и надеждата, че всеки, който се докосне до стихотворенията й ще се зареди с нейния позитивизъм.\nВечерта беше наситена с много емоции. Не случайно Цветелина бе наречена „фабрикант на щастие и надежда“. Тя успя да предаде от своя оптимизъм и вяра на присъстващите и да ги накара да мечтаят.\nСлед традиционната томбола на книжарница „Хермес“ срещата завърши с дълга опашка от желаещи да споделят възхищението си от книгата и да получат автограф от Цветелина, която беше отрупана с цветя.\nСтара Загора беше втората спирка на Фабриката за мечтатели и това не беше случайно. Изпълнителката , вече и поетеса сподели, че този град и носи късмет, тъй като там е бил и първия й концерт преди 14г. Точно за това, с радост прие предложението на Хермес и мол Галерия. Представянето беше също много вълнуващо и въпреки големите мащаби на мола, Цветелина успя да придаде задушевна и вълшебна обстановка. На събитието присъства една от най-обичаните певици на България Тони Дачева, която вече беше прочела книгата и сподели радостта си от това, че Цветелина се е осмелила да разкрие духовните си търсения чрез тези стихове и по този начин ще може да помогне на много хора да се обърнат към себе си.\nТози път освен стихове, Цветелина зарадва своите почитатели и с няколко от позитивните си песни. Вечерта приключи с българско право хоро, което до сега не се беше случвало в мола.\nВсички си тръгнаха весели, заредени и окрилени, а Цветелина беше видимо доволна от този факт.\nКакво му струва на човек\nЛюбов и радост да дарява\nНали се знае от памтивека\nЧе каквото даваш-получаваш\nЦветелина с премиера на книгата си "Фабрика за мечтатели"\nСлед 14 годишна кариера на певица, Цветелина изуми със скрития си талант, не само своите почитатели, но и всички останали. Неочакваното издаване на нейната първа книга с позитивни стихове "Фабрика за мечтатели" разкри пред всички духовните търсения на изпълнителката. Тя самата призна в телевизионните интерюта, които даде, че от малка се вълнува от духовното и от тогава не е спирала да търси смисъла на живота си. "Фабрика за мечтатели" не е просто книга със стихотворения, както всички очакват. В нея са скрити отговорите на въпросите, които Цветелина си е задавала през всичките години от съзнателния си живот. Не случайно книгата съдържа цели 250 стихотворения или по скоро прозрения. Още по интересно е, че има поне още толкова, които не е включила. Освен със съдържанието на книгата, изпълнителката изненадва много приятно и с дизайна на проекта. Той е много луксозен, с твърди корици, а като разтвориш книгата имаш усещането, че попадаш в един приказен свят. Може би, това е така, защото в създаването му са взели участие и други членове от фамилията на Цветелина. Брат й Добромир е професионален фотограф и е направил снимката за корицата. Най-голямата й сестра Валя е художничка на картините във "Фабрика за мечтатели", които също са правени специално за нея. За самия дизаин на книгата се е погрижил автора на "The blak book" Ивомир Димчев. Явно любовта, с която е подготвяна, дава усещането на читателя за един по красив свят. Да не забравяме и специалната благословия на автора на бестселъра "Подсъзнанието може всичко" Джон Кехоу. Може би точно в момент на криза имаме нужда именно от малко повече духовност.\nЗа своите почитатели Цветелина ще направи премиера на книгата в гр.Пловдив на 19.05.2011 от 18.00часа в книжарница "Хермес" на главната улица. В Стара Загора на 28.05.2011 от 18.00часа в МОЛ "Галерия".\nНОВО: Цветелина - Фабрика за мечтатели /Официално видео/\nПървата книга на Цветелина с позитивни стихове\n“Фабрика за мечтатели” е заглавната песен и името на новия проект на Цветелина. Не си мислете обаче, че става въпрос за поредния музикален албум на певицата.\n“Фабрика за мечтатели” е първата книга със стихове на една от най-обичаните изпълнителки в България. С нея Цветелина изненада не само своите почитатели, но и самата себе си.\nИнтересното е, че не кой да е, а автора на бестселъра “Подсъзнанието може всичко” Джон Кехоу подкрепя талантливата певица и нейният проект “Фабрика за мечтатели”. Как се е стигнало до това Цветелина е описала подробно в книгата си. Изненадващ за нея е бил целия процес, защото тя е голяма почитателка на всички негови книги.\n-Този човек е роден да пише и да накара хората да полетят. Явно благодарността ми към него без да го познавам е била толкова голяма, че ми направи невероятен подарък. Не само, че имах щастието да се докосна до него, а дори присъства със свое съгласие на корицата на моята книга. Благодаря горещо на “Феникс-дизайн”, които сбъднаха нещо, което дори не съм посмяла да мечтая. Живота отново ми показа, че могат да се случват чудеса, стига да вярваш, че съществуват. А в това няма да спра да вярвам.\n“Фабрика за мечтатели” със сигурност ще развълнува всеки, който търси отговорите на своите житейски въпроси и ще ги намери, казани по най-обикновен начин.\nПодарък към всички притежатели на книгата, е диск със песента “Фабрика за мечтатели” и 70 стихотворения рецитирани от самата Цветелина. Книгата ще в книжарниците в края на месец април.\nКнигата ще бъде разпространявана от “Хермес книга”.\nОБРЪЩЕНИЕ КЪМ ПРИЯТЕЛИТЕ МИ!!!\nДълго време очаквахте да направя нещо ново за вас и ме питахте кога ще стане това. Аз ви отговарях, че готвя проект, който e повече от песен и ще е различен от това, което сте свикнали да получавате от мен.\nЗа подготовката му беше необходимо много време, но се радвам, че вече мога да го споделя с вас, още повече, че това отново е свързано с Цветница, празника на който излизат всички мои големи проекти от началото на кариерата ми.\nНавярно сте забелязали моето отсъствие от медийното пространство, но това, уверявам ви беше съвсем умишлено. Като видите новия ми проект, ще разберете защо, а след това ще мога да отговоря на всичките ви въпроси.\nНай-хубавото е, че през цялото това време срещите ми с почитатели от цялата страна не секваха, а напротив. Хората, които ме канеха на участия не се интересуваха от това, дали ме дават по телевизиите, а какво им давам, като човек и творец. Този тест, беше много важен за мен, защото искам да продължавам да пея, само в случай, че публиката има нужда от това, а хората при които съм гостувала ми го доказаха.\nТъй като винаги съм искала да бъда честна с вас ще ви кажа, че съм противник на всичко, което се налага по изкуствен начин на пазара. Като се почне от храната и стигнем до изкуството. Аз не желая да участвам в подобни схеми. Иска ми се живота ми да има истински смисъл и да пускам в медийното пространство, само това, което наистина мисля.\nБлагодаря ви за търпението и за подкрепата, която ми оказвахте през тези години. Сега също ще ви помоля за още малко търпение, тъй като съм обещала да представя проекта първо в предаването "На кафе" при Гала, както и в "Неделя с Камен Воденичаров". Предаването на Камен Воденичаров може да гледате на самата "Цветница"/17.04.2011г./ по Канал1 от 13.00 часа. А при Гала ще разкажа подробно всичко в понеделник /18.04.2011г/ от 9.30 часа. Очаквам да бъдем заедно!\nВесела Коледа и Щастлива Нова Година от Цветелина !\nЦветелина отдавна е приключила сътрудничеството си със "Сънни Мюзик" и отново е напълно самостоятелна в решенията си по отношение на музикалната кариера, сподели певицата в интервю за Signal.bg.\n"Аз винаги съм била самопродуциращ се изпълнител. Периодът, в който си партнирахме със "Сънни Мюзик" приключи доста отдавна, но аз съм благодарна за този момент, който имахме заедно, защото наистина беше приятна комуникацията. Когато човек е самостоятелен доста години, а аз просто от дете съм свикнала някак си да бъда самостоятелна, много трудно приемам чуждо мнение, не мога да кажа, че не приемам чуждо мнение, но аз съм изградена личност, която си има свой път и просто продължавам по моя си път" - обяснява певицата.\nТя и Десислава са в много добри колегиални взаимоотношения от години и съвсем естествено е Цветелина да е сред първите, които са предоставили свои видеоклипове за излъчване по телевизията на Десислава "DSTV". Питаме дали има яснота по въпроса.\n"Да, работим вече съвместно. Пожелавам ú успех. Тя е борбено момиче, знае какво иска от живота. Най-хубавото е, че за първи път прави телевизия човек, който е изключително музикален, изключително талантлив. Смятам, че има бъдеще този проект. От сърце ú желая успех, това е важно въобще за музиката в България, за почитателите - да има алтернатива" - казва пред Signal.bg Цветелина.\nИнтересуваме се кои свои клипове е избрала и предоставила тя за ефира на "DSTV".\n"Достатъчно много. През тези 10 гдини, в които съм била самостоятелна, почти нямам песен, която да не съм клипирала. Има достатъчно много мои песни, които да излъчва. Оставила съм на техния избор, каквото те решат, каквото самите зрители искат. За мен това е най-важното - не аз да налагам песен, която смятам, че трябва да стане хит или нещо такова, просто самите хора трябва да изберат, както преди беше. Идвахме, представяхме албумите при вас /б.а. в радиото/, след това от вас разбираха кои песни хората харесват и ги клипирахме" - разказва Цветелина.\nЦветелина си подари фотосесия за рождения ден\nЦветелина си подари за рождения ден, който беше на 31 юли, нова фотосесия, съобщи певицата в интервю за Signal.bg.\n"Съчетавам полезното с приятното. На самия рожден ден, който беше преди два-три дни правих фотосесия. Исках самият ден да бъде изпълнен с творчество и снимахме на Тюленово, на невероятно красиви скали, където се правят филмови продукции от Холивуд. Много звезди са снимали там, небългарски. Два дена продължиха снимките".\nФотосите са предназначени за новия музикален проект. Какъв точно е той, засега певицата не издава, но обещава след септември да прозвучи първо пред слушателите на радио "Сигнал плюс".\nЦветелина посрещна празника си във Варна, а от утре започва своите участия в летните курорти. Певицата споделя, че и у нас вече курортният сезон е най-силен през август, както е навсякъде в Европа. "Вече курортите са пълни. И ние станахме като чужденците, август месец се оказва, че е почивният месец на хората. Предимно август се почива, не е както преди години - юни, юли... Сега е сезонът" - обяснява тя.\nМакар че кризата е принудила много заведения по морето да не отворят врати тази година, все пак участия има, разказва Цветелина. "Преди имаше много заведения, които канеха изпълнители, сега има заведения, които изобщо не се отворили. Когато хората нямат пари, ресторантьорите не отварят заведенията, обектите намаляват. Но август месец е добър месец" - споделя наблюденията си певицата и допълва, че интересни и запомнящи се за нея са и изявите на организираните събори в различни краища на страната.\nКоминочистач пожела успех на Цветелина за химна на Пловдив.\nТочно преди да излезе на сцената в лятно кино “Орфей”, където се проведе финалния концерт на дванайсетте финалисти в конкурса за химн на гр.Пловдив, коминочистач дойде да пожелае успех на Цветелина. Явно това се оказа добра поличба, защото песента “Град на вечността” завладя сърцата на над 1000 души присъстващи в киното.\nТандемът доц.Людмил Петков-композитор на песента, Даниела Маринова автор на текста и Цветелина, която по един неподражаемо чувствителен и вълнуващ начин, поднесе песента, според присъстващите и специалисти са основен претендент за спечелване на конкурса.\nГласуването продължава в електронните сайтове:\nИ до две седмици ще бъде предложено за гласуване в общинския съвет.\nАвтор: Цветелина PR\nПесен на Цветелина може да стане химн на Пловдив\nЦветелина, която е позната на широката публика като изпълнителка на попфолк и фолклор, изненадващо се включи в конкурс за избор на песен - химн на град Пловдив.\n"Обичам разнообразието в музиката и търся развитие за мен самата. Страшно много душа и емоция съм вложила в тази песен. Това да живея в град Пловдив е била една моя детска мечта" - казва Цветелина в ефира на радио "Сигнал плюс" и обясни как е създадена песента "Град на вечността". Този специален музикален проект е нещо много различно от жанровете, в които се е изявявала до този момент, но певицата разказа, че авторите специално са отправили предложение към нея да участва в техния проект.\nЦветелина сподели в ефир, че във всеки конкурс има някои неясноти и задкулисни истории и без да влиза в подробности, спомена за това, че песента им не била одобрена от селекционната комисия. Наскоро обаче научила, че в интернет тече допитване коя от конкурсните песни да бъде химна на Пловдив.\n"Има гласуване, което тече от месец март. То е по интернет. Аз реших да представя песента при вас, за да може всеки, който наистина я хареса и смята, че е достойна да звучи като химн на град Пловдив, да дадат своя глас. Вие може да направите така, че песента да стане химн" - споделя Цветелина.\nМоже да гласувате за химн на Пловдив на този адрес - http://radioplovdiv.bg/poll/pollWindow.php?pollID=28\nПовече от интересно за всеки фен е какъв ще е следващият проект на любимия му изпълнител. Във "Фолк утро", сутрешния блок на радио "Сигнал плюс", Цветелина спомена за две нови песни, които са готови.\n"Имам съображения, които ме карат да изчакам. Това е дълга тема и аз бих искала, когато дойда в радиото да представя вече новата песен, тогава да си говорим за всички тези неща, какво ме е карало да се бавя толкова. Искам моите почитатели да ме извинят, те знаят, че при мен няма случайни неща. В същото време мога да правя песни и всеки месец ако поискам, ако има смисъл от цялата тая история. Когато си човек с толкова годишна кариера, не можеш да си позволиш да пускаш просто някакви песни и много прецизно трябва да подбираш това, което правиш. Преди съм правела нещо, след което веднага съм го пускала, сега искам да отлежат нещата това е една от причините. Баладата, която записах, сега вече ми се иска да я презапиша, защото виждам някои неща, които биха могли да станат по друг начин. Когато си изпял толкова много песни, гледаш да не се повтаряш. Ако си в началото на кариерата си може да бълваш много неща, за да трупаш репертоар" - сподели Цветелина.\nПевицата разказа за нова бърза песен, която е по текст на почитател. "Това ще го коментираме друг път, но виждам и в този текст, че това са неща, които аз вече съм пяла. С нея няма да поднеса нищо ново, няма да изненадам, аз постоянно търся новата тематика, това което да вълнува, да даде нещо като послание. Просто да даде нещо на хората, защото съм от изпълнителите, на които все още им пука за музиката" - каза Цвети.\n"За мен е много важно да се правят качествени песни и музиката да бъде на първо място, защото в крайна сметка ние на първо място сме певици и сме посланици. Имаме широка аудитория, която слуша нашите песни и много трябва да внимаваме какво даваме на младите хора, а и не само на тях, на всички, като послание, като начин на мислене. Всяка една песен може да обърка един живот или да го направи по-щастлив" - завърши Цветелина.\nЦветелина е най-ранобудната певица\nДнес във "Фолк утро" Цветелина участва в рубриката "Да събудим звездите". Певицата е една от най-ранобудните в попфолка, тя сподели, че за нея 10:30 часа не е добро утро, а направо добър ден.\n"За фолк певица е много необичайно да става в 6:30 сутринта. Като стана, събуждам и моя син, след което му правя някакъв сок от ябълка, портокал или нещо такова, защото за мен е много важно всички вкъщи да се хранят здравословно, включително и аз. Правя набързо някаква закуска, обикновено плодова отново. Общо взето той /синът ми/ даже е леко сърдит, че яде сутрин само плодове. Но според всички народни лечители, сутрин човек не бива да яде нищо друго, освен плодове, но това е друга тема на разговор, може да го говорим в някоя здравна тематика.\nТой като тръгне за училище, започвам да оправям всички видове легла. След това вече аз си имам мой режим, пия топла минерална вода с мед, после следват другите - кафета и т.н. Опитвам се сутрин да правя гимнастика и така денят започва. Човек трябва да се тонизира още от сутринта, защото съм имала и други начала. Пробвала съм, когато той тръгне за училище аз да легна да спя, после когато се събудя денят ми е толкова крив... Някак си нямаш енергия, докато когато стана с него се чувствам много по-жизнена и много по-пълноценен е денят ми. Дори се чудя, как сме си поспивали преди да се роди синът ми. Моят режим никога не се е променял. Винаги си лягам след 1 часа вечерта, така или иначе, а пък когато съм на работа още по-късно и обикновено спим до по-късно, това е нормално. Сега обаче от 8 години и половина, откакто го има него, слава Богу, просто разбирам, че съм пропилявала наистина едни прекрасни дни, защото човек като проспива деня и не може да бъде пълноценен, просто живееш в един друг, по-изолиран свят" - разказа Цветелина.\nПовечето ú фенове навярно знаят, че певицата е студентка вече трета година. Пред водещата Гергана Костова, тя сподели, че в момента дори пише реферат по предмета "История на Джаза".\n"Онзи ден например имахме изпит по "Сценично майсторство" и трябваше да изиграем клип на свои песни и аз попитах: "Колко точно свои клипа трябва да ви дам да изгледате?". Попаднах на място, където колегите са много жизнени, млади и енергични хора. Много съм щастлива, че от Пловдивския университет откриха такава специалност, самият колектив е много свеж и много позитивизъм лъха от него. Но там, за където се готвят, аз не се връщат от там, а съм там и много е хубав контактът с тях, защото съм им доста полезна за всичко, което искат да питат за голямата сцена, защото това са техните мечти" - коментира студентския си живот певицата.\nНа Коледа във приказната нощ\nОбляни от лъчи небесни\nНи пее Ангелския хор\nНай-милите красиви песни\nНа Коледа небето погледни\nПоспри за миг и ги послушай\nСърдечен поздрав ти им подари\nИ своето желание им сподели\nКогато с вяра във сърцето\nОтправиш призив към небето\nИ виждаш че живее в теб детето\nВесела Коледа и Благословена 2010 година\nЦветелина пред Signal.bg: Важно е да има кой да следва мечтата ти\nФолк певицата Цветелина снощи празнува рожден ден в компанията на непознати хора, но пък неповторимо.\nКак се чувства една жена на 33, ако се заиграем със заглавието на легендарния български филм, според Цветелина като на 32. "Сутринта като се събудих не установих никаква разлика" - шегува се певицата и допълва, че отговорностите от действията вече се заабелязват повече на тази възраст, а и целите, и очакванията от живота са по-високи. Тя не скри, че е наясно със себе си, с избрания път и стремежите оттук нататък.\nНе едно, а три участия е имала гласовитата чаровница, и то на три различни места - в Несебър, в Сарафово и в Равда. "Аз обичам да споделям всичко с публиката и казах, че точно днес празнувам 33 рожден ден. Почерпих всички, а те бяха много изненадани и мили. Получих много поздравления, като най-голяма бе изненадата от сестра ми" - разказва Цветелина. Нейната по-голяма сестра Екстра Нина и изпратила огромен букет цветя, които Цвети получила пред несебърското заведение, в което имала участие. На картичката било изписано: "Здраве, щастие и всичко да ти е наред", както се пее в нейната песен "Рожден ден".\nЗаради натовареното ú с ангажименти ежедневие Цветелина ще празнува на два пъти. В понеделник тя отива в Широка Лъка и там ще се почерпят с най-близките. Няколко дни семейно ще останат в китното родопско градче и в четвъртък потегля към Варна, където голямата рода ще се събере, за да поздрави рожденицата.\nОще един вълнуващ празник има в семейството на Цветелина. На 1 август се навършват 12 години от запознанството им с Лъчо, мъжът който успя да спечели завинаги сърцето на Цвети. За връзката си с него и щастливата им любовна история тя разказа пред Signal.bg следното:\n"Важното е отношението към годините. Очаквам от живота всяка следваща година да ставаме по-щастливи. Например на 30 съм била по-щастлива отколкото на 20, надявам се така да мога да кажа след време за настоящето. Човек, когато е на такива години може да оценява всичко край себе си - хората, любовта, кариерата... Мисля, че аз съм рекордьор в жанра по устойчивост на връзката, която имам с мъжа до себе си и това е така благодарение и на двама ни, защото е много важно да намериш човека, който те допълва и подкрепя, във всяко едно отношение".\nЗа никого не е тайна, че макар да нямат сключен брак Цвети и Лъчо са една от най-успешните двойки в попфолка. Как се постига хем добро семейство, хем да си добра в кариерата си, певицата не крие, че дължи много на партньора си. Благодарна е на Лъчо, че винаги е бил плътно до нея. "Той е един от малкото мъже у нас, които не са се уплашили от таланта на жена си. Много е важно да срещнеш човек, който да следва мечтата ти. Ако някой иска да ограничи мечтите ви, значи не си струва да сте с него! Не жертвайте мечтите си!" - съветва Цветелина.\nЕкипът на Signal.bg ú желае здраве и все по-щастливи години, каквито си пожела и тя!\nПо време на модната фиеста в Албена, където Цветелина беше водещ, заедно с дуетната си половинка Искрен Пецов, в малкото си свободно време певицата засне и ексклузивна нова фотосесия с един от най-добрите модни фотографи в България - Руслан Попов. Цветето на фолка винаги е проправяла път на талантливите фотографи и към поп-фолка. Тя беше първата поп-фолк певица, снимана от светила на обектива в България, като Темелко Темелков, Васил Къркеланов, както и младата фотографка Велислава Каймаканова, които след нея снимат и много други колежки на певицата в най-популярния жанр. Гримът за лятната фотосесия е дело на един от най-добрите млади манекени в момента Жоро Асенов, а фризьор е Бисер Борисов, друг също талантлив манекен. Стайлингът е дело на Илтокони и Силвър. Освен новата фотосесия, Цветелина зарадва своите почитатели и с най-новата си песен “Само ти”, която е дует с латинопартизанина Искрен Пецов. Двамата представиха песента и на фиестата в Албена, а от няколко седмици в ефира на Фен ТВ се върти и видеоклипът на дуетното им парче. Песента е включена и в най-новата лятна компилация на Съни Мюзик – “Made In Bulgaria”. В момента Цветелина прави и традиционната си за всяко лято морска обиколка. Освен по морето, певицата има концерти и участия и на много събори и празници на градове и села в цялата страна. В края на лятото цветето на фолка ще зарадва почитателите си с още една нова песен.\nЦветелина стана кръстница за седми път\nСлед като Цветелина пусна първият си сингъл за “Съни мюзик” – дуетът й с Искрен Пецов “Само ти”, който за отрицателно време се превърна в хит, в малкото й свободно време тези дни цветето на фолка стана и кръстница за рекорден седми път миналата седмица. Този път певицата кръсти дъщерята на един от своите най-големите и верни почитатели – Георги Костов от Долна Баня. Малката Маргарита, заедно с майка й Мая бяха кръстени в църквата "Свети Георги Победоносец” в града. Кръщенето не е единственото, което свързва Цветелина със семейство Костови от Долна Баня. Благодарение на нея, като любим изпълнител Георги и Мая са се запознали преди години и от тогава е пламнала любовната искра помежду им. “Познавам Георги от началото на кариерата ми – преди повече от 12 години. Тогава той беше ерген и цялата му стая беше облепена в мои снимки и плакати. Сега вече е щастливо женен с дъщеричка”, сподели певицата. Миналата година Цветелина стана кръстница и на внуците на Сашо Роман – нейн добър приятел и дуетен партньор в общите им дуети.\nЦветелина и Искрен Пецов - Само ти /Официално видео/\nЦветелина и Искрен Пецов пускат клипа на дуетното си парче\nНа 19-ти май почитателите на Цветелина и Искрен Пецов ще могат да видят и чуят премиерно първия им съвместен проект, озаглавен “Само ти”. Песента е с модерно денс звучене и е по музика на Искрен Пецов, а текста е на двамата изпълнители. Аранжиментът е дело на Светослав Лобошки. Видеото е снимано в дискотека “Интрига” в Студентски град в София, а негов режисьор е инж. Иван Енев. Модна къща “Iltokoni” и този път се погрижиха за перфектния стайлинг на цветето на фолка, а гримът е дело на Джули. Премиерно видеоклипът ще се завърти по “ФЕН ТВ”, а след това и по всички останали музикални телевизии. “Само ти” е първото парче, което Цветелина издава с новата си музикална компания “Съни Мюзик”. След осем години самопродуциране, талантливата певица подписа с музикалната компания на именният си ден – Цветница. Скоро певицата ще зарадва почитателите си и с нова фотосесия. В края на месец май започват и съвместните участия на двамата изпълнители в цялата страна.\nЦветелина записа дует с Искрен Пецов\nСлед като на Цветница попфолк изпълнителката Цветелина стана част от семейството на музикална компания „Сънни мюзик", певицата ще изненада феновете си с ново горещо парче. То е дует с „латино-партизанина" Искрен Пецов. Песента се казва „Само ти" и вече дава заявка да стане хит на лято 2009.\n„Идеята се роди спонтанно, на едно съвместно участие – споделя Цветелина. Искрен откликна безрезервно на хрумването и без да губим време общият ни проект е вече факт".\n„Само ти" е горещо дискотечно парче в така популярния напоследък денс стил. Автор на музиката е Искрен Пецов, текста е на двамата изпълнители, а за аранжимента са се доверили на Светослав Лобошки. Записите на песента са направени в студиото на Максим Горанов в Плевен.\nДуетът на Цветелина с Искрен Пецов е поредното предизвикателство на певицата към почитателите й. Цветето на фолка е доказвала не веднъж, че се справя добре в изпълнението на всички музикални стилове. За това й помага и музикалното й образование. Цветелина е завършила средното си образование със специалност "Народно пеене", а в момента е втора година студент в Пловдивския университет "Паисий Хилендарски", специалност „ Поп и джаз изпълнителско изкуство", с преподавател Мая Бошева.\n„Съвместният ни проект с Искрен Пецов е поредното доказателство, че може да се получи добър синхрон между двама добри изпълнители, независимо от различията в жанра музика в който те се развиват„– твърди певицата.\n„Само ти" е първото парче на Цветелина като изпълнител на „Сънни мюзик". Съвсем скоро почитателите й могат да очакват и видеоклипа на песента.\nЦВЕТЕЛИНА ПОДПИСА СЪС "SUNNY MUSIC"\nЕдна от най-утвърдените и доказали се поп-фолк изпълнителки Цветелина вече е в редиците на „Сънни Мюзик". След 8 години самостоятелно продуциране „цветето на попфолка" избра да работи с най-слънчевата музикална компания.\nЛюбопитен факт е, че всички промени и важни събития в живота на Цветелина се случват обикновено на Цветница. „Около именният си ден издадох първия си албум „Смених любовта за песента", последният „Нищо не е случайно" също излезе на пазара по това време" – споделя чаровната певица. Цветелина е убедена, че и тази стъпка, която предприема ще й донесе успех.\nСъвсем скоро изпълнителката на хитовете „ 100 Мерцедеса", „Вече късно е" /дует със Сашо Роман/, „Ранена душа", „Maska Tuge" и др. ще изненада феновете си с ново горещо парче. Цветелина се готви и за нова фотосесия.\nБалкански изпълнители откраднаха песни на Цветелина\nПреди няколко седмици екипът на поп-фолк певицата Цветелина установи, че вече трета песен от последния й студиен албум “Нищо не е случайно” беше открадната. Става въпрос за баладата “Къде ли да отида”, която се е харесала на румънския изпълнител Florin Salam. От същия албум са откраднати и песните “Рожден ден” и “Maska Tuge”, като на последната са взети едно към едно, както музиката, така и текста. “Maska Tuge” е изцяло български проект, въпреки, че песента е на сръбски език. Парчето е направено от изпълнителката Petra Lazendic от Босна и Херцеговина. Това не е първият случай в който песни на Цветелина са взимани от репертоара й. От предишните й самостоятелни албуми също има откраднати композиции. Потърсена за коментар, цветето на фолка сподели, че вече е крайно време да си потърси правата. Както е известно тя е една от малкото наши звезди, които залагат 100% на българска авторска музика. В цялата си кариера, певицата има над 80 авторски песни и едва 4 кавърверсии, което е прецедент за българския поп-фолк. От няколко години насам изпълнители от доста съседни на България страни започнаха да взимат български авторски композиции, което показва, че не само в България е практиката готов балкански хит да се направи наново в друга държава.\nЦветелина зарадва хилядите на Нова Година в Пловдив\nЦветелина посрещна Нова Година с двучасов концерт пред многохилядната пловдивска публика на централният площад на града под тепетата. Фолк звездата, заедно с ансамбъл “Българе” и “Комиците” радваха хилядите дошли да посрещнат 2009 година на пловдивския площад, въпреки минусовите температури. Цветето на фолка излезе на сцената два пъти. Община Пловдив и кмета Славчо Атанасов отправиха своите поздрави за хората от всички народности и етноси, живеещи в град Пловдив чрез гост-звездите. Цветелина поздрави Сърбия и Република Македония с песните “Йовано, Йованке” и мегахита на Baja “Zapisano je u vremenu”. Второто й качване на сцената беше доста по-дълго. Талантливата певица започна своя двучасов концерт броени минути след навлизането на новата година. Многохилядните празнуващи се радваха на едни от най-големите и обичани хитове на звездата изпълнени на живо. Цветелина не се стърпя и слезе от сцената сред празнуващите долу, като поведе дълго хоро. За доброто настроение на гражданите си, Община Пловдив беше осигурила и безплатно червено вино. В края на новогодишния си концерт, цветето на фолка беше приятно изненадана от подарък на свой фен. Почитателят на певицата й подари златен синджир с кръст. Пожеланията му бяха да бъде закриляна от Бог и кръста да я пази от зли духове.\nЦветелина изпраща първокласник\nСлед успешното си представяне на сборния рецитал на фестивала “Пирин Фолк 2008” и многобройните участия из страната, поп-фолк певицата Цветелина е в трескава подготовка и за изпращане на първородния си син Лъчезар - младши в първи клас. Певицата използва всяка свободна минута за да се погрижи първият учебен ден на Лъчко да е незабравим както за него, така и за родителите му. “Изключително много се вълнувам от това събитие, защото първият 15-ти септември е важна дата в живота на всяко дете. С нея свършва безгрижното детство и започва един нов и изключително важен период в живота и развитието на човек.”, споделя цветето на фолка. Певицата пожелава успешен старт на всички бъдещи първокласници в страната.\nПияни хулигани в ТВ ефир\nОт вчера в ТВ ефира се върти най-новият клип на Цветелина към летния й хит “Пияни хулигани”. За място на снимките на новото видео певицата избра култовото заведение “Акватека 9-ти километър”, близо до Пловдив. Много приятели, гости на комплекса и състуденти на изпълнителката от Пловдивския университет взимат участие в клипа, като специална роля в него има и Венци Стоянов – вицешампион по културизъм от клуб “Muscle Art” - Пловдив. Режисьор на видеото е Иван Енев, който се погрижи да пресъздаде лятното и купонджийско настроение и заряд на песента. За стайлингът си и този път цветето на фолка се довери на своите партньори от модна къща “Илтокони” и фризьорски салон “Арлет”, а гримът е дело на Джули. “Пияни хулигани” е първата нова песен на Цветелина за 2008 година. Автор на музиката е самата певица, текста е на Георги Христозов – Коуди, а аранжимента на Светослав Лобошки. Въпреки, че песента все още нямаше видео екранизация, бързо се наложи, като един от летните хитове още с появата си преди месец. Парчето беше предоставено за свободно теглене от MySpace страницата на Цветелина в интернет.\nЦветелина ще взриви лятото със скандален хит\nФолк певицата Цветелина е готова с новото си ударно лятно парче, което по думите на всички, които са имали възможност да го чуят е един от бъдещите хитове за тази година. Провокативната песен се казва “Пияни хулигани” и се очаква да надмине успеха на друг също доста колоритен хит на певицата – “Чалга до дупка”. Автор на текста на новото парче е Георги Христозов – Коуди, написал и “Чалга до дупка”, музиката е на самата Цветелина, а аранжимента е дело на Светослав Лобошки. Песента все още се мастерира в студиото на Максим Горанов, но до броени дни всички почитатели на поп-фолка ще имат възможност да я чуят. Премиерата на “Пияни хулигани” ще бъде направена на официалният Майспейс профил на певицата, на адрес: www.myspace.com/tzvetelinabg на 3-ти юни. Вече са насрочени и датите за снимки на видеоклип към песента. За видеото Цветелина обещава за пореден път да изненада приятно своите почитатели с различна визия. Каква ще бъде обаче, певицата пази в тайна.\nЦветелина и ансамбъл “Сливен” в невиждан до сега спектакъл\nНовото видео на Цветелина - "Мразя те"\nЦветелина посрещна Свети Валентин по потник на – 8 градуса в завод\nСини нокти, напукани ръце, измръзнали тела и голям пуст завод през нощта на 13-ти срещу 14-ти февруари. Това не е част от сценарий за филм на ужасите, а последиците след снимките на най-новият клип на Цветелина. Талантливата певица затвори един от най-големите заводи в Пловдив за клипирането на метъл баладата “Мразя те” от последният й студиен албум “Нищо не е случайно”. В големите халета на завод “Хелиос” при минусови температури, режисьорът Иван Енев засне новото видео на Цветелина, в което й партнират музикантите от пловдивската рок банда “Krossfire”. По къси ръкави и потници певицата и рокаджиите седяха на минусовите температури повече от 8 часа. “Въпреки нечовешкият студ на който беше подложен целия екип, смятам, че направихме нещо наистина добро и съвсем скоро зрителите и почитателите на моята музика ще се убедят сами в това. Искам да благодаря за съдействието и подкрепата на всички от завод “Хелиос”, които се оказаха едни наистина железни партньори”, сподели след края на снимките цветето на фолка. За стайлингът на Цветелина в ефектното видео и този път се погрижиха нейните бизнес партньори “Iltokoni”, на които певицата е й рекламно лице. Дизайнерът Антония Петкова даде всичко от себе си за тоалетите на Цвети, тъй като рокерския имидж и този тип дрехи са нейната най-голяма модна страст. Майсторският грим е дело на Джули, а за косата на Цветелина се погрижиха по традиция моден салон “Арлет”. Музиката на “Мразя те” е дело на Дани Манолова, текста е на Свобода Даскалова, а аранжимента е поверен на рок-легендата Максим Горанов. Атрактивното видео се очаква да излезе в първите дни на месец Март по музикалните телевизии. Всеки, който е присъствал на снимките или е виждал суровите кадри на видеото споделя, че това ще е най-добрият клип на Цветелина до момента.\nЦветелина във "Вечерното шоу на Азис"\nПървата попфолк певица престрашила се да седне на диванчето срещу Азис е фолкзвездата Цветелина. Скандалният певец и водещ избра именно цветето на фолка да е първата представителка на най-популярния музикален жанр в България. Цветелина ще гостува в третия ден на един от най-големите християнски празници – Коледа – 26.12.2007 (Сряда) от 21.00 часа. Какво ще си кажат най-скандалният поп-фолк изпълнител и най-ревностната пазителка на семейните ценности в жанра ще видим във “Вечерното шоу на Азис” в Сряда. Освен една от първите поп-фолк изпълнителки на гости на Васко ще са и неговото семейство - майката, сестрата и братовчедката на звездата, които ще разказват интересни случки от живота на Азис. На 26 декември, сряда, на гости на предаването ще бъдат и семейство Михалеви, оцелели при потъването на канадския туристически кораб "Експлорър” и спасили живота на близо 100 от пасажерите му.\nГледайте "Вечерното шоу на Азис" с Цветелина на 26.12.2007 по TV2\nЗа всички свои почитатели цветето на фолка и нейният екип направиха предпразнични виртуални подаръци. Официалният сайт на дългокосата певица е напълно обновен, като дизайни, информация и снимки и посреща всички виртуални гости на адрес www.tzvetelina-bg.com. Посетителите ще могат да видят ексклузивни кадри от най-новата фотосесия на звездата за първи път, да прочетат всичко ново около нея и да си свалят напълно безплатно инструментални версии на последните хитове на певицата, както и неиздаван ремикс на песента “След дъжд – качулка”, дело на Румънеца & Енчев. Официалната интернет страница на Цвети е достъпна на български и английски език. Освен всичко това Цветелина вече е онлайн и в така известният в цял свят сайт MySpace. Официалният профил на цветето на фолка там е на адрес www.myspace.com/tzvetelinabg. В майспейс страницата на певицата също има много изненади за посетителите и бъдещите й приятели. Цветелина обещава редовно да влиза и да отговаря на почитателите си, както и да им предоставя нови снимки и информация. Стилният дизайн и на двата сайта е дело на Георги Христозов – Коуди. Изненадите обаче не свършват до тук. Съвсем скоро красивата певица ще направи и още подаръци за своите виртуални приятели, така, че бъдете онлайн и се забавлявайте добре в най-празничния месец на годината.\nЦветелина празнува първия си 8-ми декември\nЦветето на фолка беше специален гост-изпълнител на студентския празник на Педагогическия факултет на ПУ “Паисий Хилендарски”. На 8-ми декември изпълнителката на “Maska Tuge” изнесе концерт за абсолвентите на факултета и гостите им в хотел “Санкт Петербург” в Пловдив. Това е първият студентски празник, на който освен, че пее, Цветелина празнува, и като студент. Певицата следва “Поп и Джаз Пеене” за първа година в Пловдивския университет. Преди цветето на фолка да излезе на сцената, лично ректорът на факултета – доц. Левтерова я поздрави от името на цялото ръководство, като каза, че се гордеят и радват, че именно Цвети е тяхна студентка. Певицата върна жеста, като сподели своята радост и вълнение: “Ако преди година по това време, някой ми беше казал, че на студентския празник освен че ще пея, ще го празнувам, въобще нямаше да му повярвам. Живота обаче за това е интересен, защото във всеки един момент те изненадва с нещо ново и различно. Да бъда студент, беше голямо предизвикателство за мен, имайки предвид моето натоварено ежедневие. Аз обаче приех това предизвикателство и ми хареса”. След кратката реч, цветето на фолка започна купона, който разгорещи всички студенти и преподаватели. По-късно вечерта певицата изнесе концерт и в Хисаря, за служителите на банка ДСК, които празнуваха Празника на банкера с ВИП парти.\nЦветелина куфее на рок концерт\nВ края на миналата седмица цветето на родния фолк беше една от VIP гостите на концерт-промоцията на пловдивската рок банда "Krossfire". Момчетата от групата представяха официално първото си студийно парче "Angels Cry" в известен пловдивски клуб. За много от почитателите и на двата музикални жанра беше изненада присъствието на поп-фолк звездата там, но истината е, че първата музикална любов на Цветелина е именно рок музиката. Ето какво казва една от основоположничките на фолка в България за този прецедент: "Тийнейджърските ми години преминаха под знака на "Металика", "Дийп Пърпъл" и "Рейнбол". Винаги съм била бунтарка по душа и тогава това беше моята музика. Вярна на традициите, неизменна част от мен бяха кожените якета, скъсаните дънки и черните тишърти с логото на любимите банди. Дори, когато кандидатствах в музикалното училище с народно пеене - другата моя музикална любов, бях с тези дрехи и комисията ме гледаше доста странно", спомня си с усмивка Цветелина. След края на концерта цветето на фолка беше във възторг от самото шоу, таланта и професионализма на момчетата. "Държаха се, като истински звезди, а не като новоизгряващи изпълнители. Пилотното им парче е също на много високо ниво - текст, музика, аранжимент, представяне, всичко е изпипано до най-малкия детайл", не крие задоволството си Цветелина. "Скоро всички мои почитатели ще могат да видят "Krossfire" в следващият ми клип - към метал баладата "Мразя те", от последния ми албум. Повече подробности за видеото обаче ще дадем, когато му дойде времето", весело подхвърля Цветелина. Фолк звездата иска да успокои всички почитатели на истинския попфолк, че не се е отказала от него, дори и да прави песни в различни жанрове. "Много мои почитатели ми се обадиха след като научиха, че съм приета да следвам "Поп и Джаз пеене". Притесняват се, че ще предам жанра и ще пропея поп. Аз обичам това което пея и това което правя и ще остана вярна на жанра, но винаги могат да се очакват музикални изненади и в други стилове", успокоява феновете си Цветелина.\nЦветелина стана студентка\nОт първи октомври цветето на фолка стана студентка в пловдивския университет "Паисий Хилендарски". Специалността, която ще следва певицата в следващите четири години е "Поп и джаз пеене".\n"От дете пея народна музика, а и средното ми образование е музикално със специалност "Народно пеене". На концертите и участията си освен моите песни изпълнявам и много народни, сръбски и поп парчета. Обичам да пея в различни стилове и постоянно да откривам нови техники на пеене. Един талант трябва непрекъснато да се развива и осъвършенства, а не да тъпче само на едно място. Именно затова реших да се запиша да следвам точно тази специалност въпреки ангажираното ми всекидневие. По-интересното е как се стигна до тук. За пореден път се убеждавам, че животът във всеки един миг може да ти предложи нещо неочаквано. Новината, че се открива такава специалност в Пловдивския университет я научих на най-неочакваното място - във фитнеса. Сподели ми я моята лична фитнес-инструкторка Румяна Присадова, която освен, че е шампион по култоризъм е и преподавател в ПУ. Но както се казва и последният ми албум - нищо не е случайно. Реших, че тази информация достига до мен, защото дъщерята на моя приятел и колега Руси Русев, Деси искаше да следва именно това и то в Пловдив. Помислих си дали пък не трябва и аз да се запиша, но си казах "Защо ми е", но след като го обсъдих със семейството си и те ме подкрепиха си казах "Защо пък не". И така отидох на шега с Деси на изпита и не на шега ни приеха и сега двете сме състудентки. Аз съм от типа хора, които не довеждат до край единствено това, което не са си поставили за цел. За сега наистина не знам за какво ще ми послужи образованието, но със сигурност един ден ще разбера. Кой знае - може след време да стана директор на музикално училище." - шеговито подхвърля Цветелина.\n"Радвам се, че ме приеха именно в пловдивския университет, защото той е един от най-старите и най-престижните в България. От предстоящото ми следване, ще спечеля освен нови знания, техники и умения, но и нови приятели. И вече не само ще пея на осми декември, но и ще го празнувам, заедно с другите студенти", радва се Цветелина.\nЦветелина отвори бутик в центъра на Варна\nБлизо година след като цветето на фолка стана рекламно лице на Iltokoni, певицата и модната къща станаха и бизнес партньори. Преди малко повече от месец Цветелина стана представител на марката за град Варна и отвори първият си моден бутик в морската столица. "От доста време Iltokoni се грижат изцяло за стайлинга ми и съм влюбена във всеки един техен модел. Именно това беше и главната причина да отворя бутик във Варна". Все повече дами трябва да имат достъп до качествените и стилни български тоалети. По нищо не отстъпваме на големите европейски модни къщи. Освен всичко моделите на Iltokoni са и на достъпни цени." споделя Цветелина. Магазинът се намира на центъра на морския град, в непосредствена близост до операта - на ул. "Котел" №4. Поради многобройните ангажименти на цветето на фолка, официалното откриване на бутика ще се отложи до началото на ноември месец, когато ще бъде представена и новата колекция на Iltokoni - Есен/Зима 2007. Преди няколко дни Цветелина снима и стилна фотосесия с новите модели на модната марка.\n"Маска на тъгата"\nПреди броени дни Цветелина пусна вторият клип от новия си албум "Нищо не е случайно". След допитване до почитателите си в интернет и читателите на сп. "Нов Фолк", което събитие се случва за първи път в кариерата на певицата, единодушно беше избрана, като втори сингъл от албума да излезе песента "Maska Tuge". Интересен факт е, че "цветето на фолка" първоначално бе избрала да клипира друго парче. Цветелина остава вярна на себе си и вече 10 години радва почитателите на най-масовия жанр само с авторски песни. Такава е и композицията на сръбски език, влязла в последния й албум "Maska Tuge" ("Маска на тъгата"), макар много хора да си мислят, че е поредния сръбски кавър в поп-фолка. Друг интересен факт и прецедент е, че самата песен вече е включена в няколко пиратски компилации в съседна Сърбия. Обикновено такива неща се случват едва когато дадена композиция има клип и е станала хит, което е доста показателно, че песента на Цвети ще се превърне в такъв много скоро. От две седмици насам именно "Maska Tuge" е и най-въртяната от новите парчета на Цветелина от всички диджеи в България. "Маска на тъгата" е по музика на самата певица, текстът на Ваня Димова, а аранжиментът е дело на Пламен Велинов. Режисьор на клипа е Иван Енев. Стайлингът на Цветелина и за този клип е дело на "Iltokoni", гримът е на Джули, а за косата й се грижиха Студио "Арлет". Мястото на което е снимано новото видео е луксозният хотел в град Луковит "Diplomat Plaza". Клипът е изцяло имиджов, а Цветелина има доста предизвикателна и сексапилна визия във видеото. От няколко дни всички фенове на поп-фолка могат да му се наслаждават по всички музикални телевизии.\nMislish da ti maska krije tugu,\npoznajem te dusho,poznajem te jako dugo.\nSvaki osmeh,svaki dodir tvoj\nnekada je bio samo samo moj.\nSuza nije potrebna da shvatim\nkako cheznesh da se tebi vratim,\nkako usne tvoje trazhe moje ochi,\nkako venesh tuzhan u samochi.\nKrivi sudbinu I zivot kuni,\nbice tvoje oci uvek tuge pune.\nVratiti se proshlost nece nama\nKao sto si ti-I ja cu uvek sama.\nМАСКА НА ТЪГАТА\nМислиш, че маската прикрива тъгата ти,\nно аз те познавам, мили, познавам те твърде дълго.\nВсяка усмивка, всяко твое докосване\nнякога бяха само, само мои.\nСълзи не са необходими да разбера\nкак копнееш да се върна при теб,\nкак твоите устни търсят моите очи,\nкак чезнеш тъжен в самота.\nОбвинявай съдбата и живота проклинай,\nочите ти винаги ще бъдат пълни със сълзи.\nМиналото няма да се върне при нас,\nтака както си сам ти и аз ще бъда винаги сама.\n"Нищо не е случайно" от Цветелина\nЦветелина зарадва почитателите си навръх именния си ден с появата на пазара на седмият й самостоятелен албум, озаглавен "Нищо не е случайно". Тавата съдържа 13 авторски хита, 8 от които почитателите на поп-фолка ще чуят за първи път. Много нестандартен, много новаторски и много различен - така може да бъде определен новият музикален проект на талантливата певица. Нито една от песните в албума не си прилича с друга - всички са много различни като стил, начин на изпяване, тематика и аранжименти. Освен познатите вече парчета "След дъжд - качулка", "Чалга до дупка", "Тялом съм тук, духом съм там", и дуетите със Сашо Роман "Вече късно е" и "Спемени" има и една авторска сръбска песен, рок балада, r&b парче, както и един новаторски проект, който в България до момента никой не е реализирал - както колегите на Цветелина от поп-фолка, така и от останалите музикални жанрове у нас. Проекта е озаглавен "Supersonic Love" и на фона на релаксираща и мистична музика, Цветелина разказва една любовна история по много вълнуващ и интригуващ начин, който ще накара всеки слушател да настръхне. Проекта е с над 15 стиха и е написан и по идея на Георги Христозов - Cody, а музиката и аранжимента са на Пламен Велинов. Екипът с който певицата е работила по този албум е "изпитан" в годините, но присъстват и доста нови имена. Дани Манолова, Петьо Василев - Пеко, Свобода Даскалова, Ваня Димова, Светослав Любошки, Мария Маринова, Пламен Велинов, Георги Христозов - Cody и Максим Горанов са хората с който Цвети е подготвяла новия албум. Автор на доста от песните е и самата певица. Записите са направени в "Макс Саунд Студио" в Плевен. По всички музикални телевизии и радиа в страната от няколко седмици се върти и силно набиращата популярност пилотна песен "Рожден ден''. Съвсем скоро цветето на фолка ще заснеме клип и на вторият сингъл от албума на песента "Къде ли да отида", която се очертава, като един от бъдещите хитове на фолка в следващите месеци. На Цветница стана и освещаването на новия албум в църквата "Света Петка" в Петрич. До сега всеки свой албум Цветелина е освещавала в Бачковския манастир, но този път е решила да бъде в храма в който самата тя е кръстена и не случайно от свещенникът, който я е кръстил. На освещаването на проекта е присъствала и кръстницата на Цвети. В южния град в тесен семеен кръг посрещна и именния си ден талантливата изпълнителка.


Битката за изселниците - 168 Часа\nБитката за изселниците\nСимеон Дянков с Вежди Рашидов на крака при тях в Турция\nФАКТОР: ГЕРБ също иска 100-те хиляди гласа на изселниците както и ДПС.\nГЕРБ са се наточили да крадат гласове от ДПС от изселниците в Турция, съобщиха запознати. Идеята била да се агитират част от сънародниците ни в южната съседка да гласуват за управляващите за президентските избори. За местните е ясно, че няма как, защото парламентът прие уседналост от 10 месеца на всеки избирател в града, в който пуска бюлетина за кмет. Това правило не важи при вота за президент и вицепрезидент.\n"Досега всеки такъв избор е зависел от гласовете на ДПС и по-точно от изселниците. Защо сега те да не се пренасочат към нас. Те са важни особено ако активността е ниска", коментират гербери.\nВ изпълнение на тази задача Вежди Рашидов и Симеон Дянков заминаха за Турция за срещи с изселниците в Бурса, Истанбул и Одрин преди две седмици. Министерствата не са посочили кой и по каква причина е поканил Рашидов и Дянков. Били са били приети само на ниво стопанска камара и валия в Истанбул.\nИзселниците живо са се интересували как и за кои точно избори ще могат да гласуват.\nРазговорите на министрите със сънародниците ни в Турция бяха главно с организацията Бултюрк, която минава за близка до изключения от ДПС Касим Дал. Според запознати той е помогнал с организацията на посещението. На въпрос на "168 часа" дали е така, бившата дясна ръка на Доган отрече.\n"Ако се бяха обърнали към мен, щях да помогна, щом е в интерес на страната, но нямам пръст в уреждането на техните срещи с изселниците. Тогава ме изключваха от ДПС", коментира Касим Дал.\n"На срещите са набелязани\nорганизациите, с които ГЕРБ ще работи за изборите,\nно акцент са били личните интереси на организацията Бултюрк", коментира Ешреф Кахраман, председател на дружеството за справедливост и права на Балканите - "Бахат" в Бурса. Това е гражданска организация със структури на изселници в цялата страна и не минава за близка до ДПС.\nПред изселниците Симеон Дянков е обещал, че при преструктурирането на посолствата на България в чужбина и закриването на някои от тях, в Истанбул да се пренасочат повече служители в дипломатическите служби. Вицепремиерът е поел ангажимент да проучи проблема за трудовия стаж при пенсиониране на изселниците. В момента българските турци могат да се пенсионират или само с изработеното у нас, или само с изработеното там, но не и да съберат целия си стаж.\nИзселниците са поставили много сериозни въпроси пред Дянков и Рашидов, споделиха запознати. Според тях присъствието на министъра на финансите на тези срещи е показателно, защото само той може да каже какво може да се подкрепи финансово. Турците искали българското правителство да им признае целия трудов стаж за пенсия у нас - и този, който са придобили в България, и този, който са придобили в Турция.\nТе искат пенсия да се начислява върху сумата.\nВ момента могат да вземат пенсия само върху стажа в България или само върху стажа в Турция. Подобни финансови ребуси можел да реши само Дянков. Той обещал да проучи въпроса, разказаха участници в срещата.\n"168 часа" зададе официално въпроси към министерството дали вицепремиерът е поемал ангажименти към изселниците и какви, но до редакционното приключване на броя отговор не бе получен.\nДруги организации на изселници се чувстват обидени, че не са били поканени на срещите с министрите в Истанбул, Бурса и Одрин.\nДПС не се притеснява\nДПС не изглеждат много притеснени от шествието на герберски министри в Турция и сред изселническите организации.\n"Не вярвам Дянков и Рашидов да решат проблемите на тези хора. Нека да опитат, пожелавам им успех, но не мисля, че могат да откраднат от нашия електорат", коментира депутатът Неджми Али. Според колегата му Ремзи Осман няма нищо притеснително във визитите на двамата министри в Турция.\n"И преди е имало хора, които са се опитвали да агитират изселниците в своя полза, ама какъв е резултатът - нулев. Така че дори не знам къде точно са били и с кого са се срещали", коментира Ремзи Осман. Според него, ако Конституционният съд се придържа към юридически мотиви, ще отмени текстовете за 10 месеца уседналост, защото така се нарушавало правото на българските граждани зад граница да гласуват за местните избори.\nВидеоПътник вирна крака над седалките по време на полет


Turkey: Взривно устройство,поставено в кош за боклук, гръмна пред дома на депутата от ДПС Делян Пеевски !\nБомба за Дeлян Пеевски !\nВзривно устройство, поставено в кош за боклук, гръмна пред дома на депутата Делян Пеевски. Адската машина е избухнала точно пред личния джип на медийния бос - "Мерцедес", тип "кубче".\nДепутатът от ДПС Дилян Пеевски в момента ръководи вестниците „Монитор”, Политика”, „Телеграф” и „Експрес”. След изборите майка му – бившата шефка на Тотото Ирена Кръстева се оттегли и заживя за известно време в Брюксел.\nОсвен със служебната си охрана като депутат, Дилян Пеевски се движи и с лична охрана от около 8 души. На улицата джипът му винаги е следван от пилотна кола, която се грижи за неговата безопасност. Това е вторият опит за покушение срещу него, след като преди време неизвестни бяха заплашили Пеевски с убийство.\nЕдна от версиите за посегателството е заради провалената сделка с новата сграда на Националната агенция по приходите на бул. „Цариграско шосе”.\nБ_Л_И_Ц / Портал Турция\nВзривиха джипа на Делян Пеевски\nДата: 22-12-2009 22:53\nЧитатели : 654\nДжипът на депутата от ДПС Делян Пеевски е бил взривен тази вечер, съобщава БГНЕС. Взривът е избухнал на булевард „Пушкин" в столицата. Няма пострадали хора, а самият Делян Пеевски не е шофирал джипа си, защото не бил в страната.\nВзривът е избухнал в кофа за боклук, до която е бил паркиран джипът "Порше Кайен". Изпочупени са всички стъкла на возилото.Колата е собственост на "Нова българска медийна група", но e билo отдаденo за ползване на семейството на Делян Пеевски. Самият той заяви пред БГНЕС, че някаква кофа за боклук е гръмнала и няма никакъв инцидент с негова кола.\nДелян Пеевски и майка му Ирена Кръстева изукупувайки куп медии наложиха медиен монопол на пазара. Преди изборите громяха Бойко Борисов, а сега в медиите им не може да се напише и запетая против властта.